b'\n_START_ARTICLE_\n2019. aasta veredopinguskandaal\n_START_SECTION_\nKronoloogia\n_START_PARAGRAPH_\nJaanuaris 2019 linastus dokumentaalfilm, kus 2014. aasta taliol\xc3\xbcmpiam\xc3\xa4ngudel Sot\xc5\xa1is EPO tarvitamisega vahele j\xc3\xa4\xc3\xa4nud Austria murdmaasuusataja Johannes D\xc3\xbcrr avas oma dopingukasutamise juhtumit. Filmis sisaldunud uus info andis t\xc3\xb5uke dopinguteemalise uurimise j\xc3\xa4tkamiseks, samuti andis D\xc3\xbcrr prokuratuurile isikute nimed, kes teda dopinguga abistasid._NEWLINE_27. veebruaril 2019 korraldasid Saksamaa ja Austria politsei \xc3\xbchisoperatsiooni "Aadrilaskmine" (Operation Aderlass). Austria kriminaalpolitsei teostas p\xc3\xb5hja suusaalade MM-i v\xc3\xb5istluslinnas Seefeldis l\xc3\xa4biotsimise ja vahistas selle k\xc3\xa4igus viis murdmaasuusatajat: Aleksei Poltaranini Kasahstanist, Dominik Baldaufi ja Max Hauke Austriast ning Andreas Veerpalu ja Karel Tammj\xc3\xa4rve Eestist. Samal p\xc3\xa4eval vahistati Saksamaal Erfurdis veel kaks inimest, kellest \xc3\xbcks oli spordiarst Mark Schmidt. Viimast on juba varem kahtlustatud veredopingu vahendamises. \xc3\x9chest l\xc3\xa4biotsitud garaa\xc5\xbeist Erfurdis leiti 40 verekotti. Veres leiduva DNA abil loodavad uurijad veredopingut kasutanud sportlased identifitseerida._NEWLINE_28. veebruari \xc3\xb5htul vabanesid Tammj\xc3\xa4rv ja Veerpalu, olles tunnistanud seotust dopinguga._NEWLINE_1. m\xc3\xa4rtsil tunnistas Tammj\xc3\xa4rv, et ta on veredopingut tarvitanud alates 2016. aasta suvest ja et spordiarsti Mark Schmidti kontakti andis talle Eesti suusakoondise endine peatreener Mati Alaver. Alaver tunnistas samal p\xc3\xa4eval kontakti vahendamist. Eesti Suusaliit esitas Mati Alaveri kohta Riigiprokuratuurile kuriteoteate._NEWLINE_4. m\xc3\xa4rtsil tunnistas veel \xc3\xbcks Eesti murdmaasuusataja Algo K\xc3\xa4rp veredopingu kasutamist. K\xc3\xa4rbi kinnitusel sai ka tema Mati Alaverilt 2016. aasta suvel dopinguarsti Mark Schmidti kontakti._NEWLINE_11. m\xc3\xa4rtsil esitati Mati Alaverile kahtlustus dopingu tarvitamisele kallutamises._NEWLINE_Lisaks kahtlusalustele murdmaasuusatajatele on politsei \xc3\xbcle kuulanud ka kaks Austria jalgratturit: Georg Preidleri (kolmekordne Austria meister eraldistardiga s\xc3\xb5idus) ja Stefan Denifli, kes on m\xc3\xb5lemad veredopingu kasutamist kinnitanud ja saanud Rahvusvaheliselt Jalgratturite Liidult esialgse v\xc3\xb5istluskeelu.\n_START_SECTION_\nTagaj\xc3\xa4rjed\n_START_PARAGRAPH_\nPresident Kersti Kaljulaid v\xc3\xb5ttis Mati Alaverilt talle 2001. aastal antud Eesti Punase Risti IV klassi teenetem\xc3\xa4rgi ja 2006. aastal antud Valget\xc3\xa4he III klassi teenetem\xc3\xa4rgi. Eesti Ol\xc3\xbcmpiakomitee v\xc3\xb5ttis Alaverilt treenerikutse ning talle 2007. aastal antud Eesti Ol\xc3\xbcmpiakomitee teenetem\xc3\xa4rgi._NEWLINE_Austerlannast m\xc3\xa4giratturile Christina Kollmann-Forstnerile m\xc3\xa4\xc3\xa4rati kodumaal kriminaalkaristus, sest ta teenis dopingu abiga ebaausal viisil sponsorraha. Samuti m\xc3\xa4\xc3\xa4rati talle Austria antidopingu poolt veredopingu ja kasvuhormooni kasutamise eest nelja-aastane v\xc3\xb5istluskeeld._NEWLINE_Septembris 2019 m\xc3\xa4\xc3\xa4rati uurimise alustamiseks t\xc3\xb5uke andnud Johannes D\xc3\xbcrrile eluaegne v\xc3\xb5istluskeeld.'